Smellinn hf. á Akranesi hefur óskað eftir leyfi til stækkunar á lóð fyrirtækisins við Höfðasel . Í bréfi frá fyrirtækinu til Akraneskaupstaðar kemur fram að vegna fyrirhugaðrar stækkunar fyrirtækisins og vegna aukinna umsvifa sé nauðsynlegt að stækka lóð fyrirtækisins við Höfðasel 2 . Felst stækkunin í því að stækka suðurmörk lóðarinnar um 150 metra í átt að Akranesi . Bæjarráð tók vel í málið og er nú unnið að því innan bæjarkerfisins . Fyrirtækið hefur að undanförnu unnið að lagfæringum á lóðinni og er stefnt að því að malbika hluta hennar ásamt því að sáð verður og plantað trjám . Því hefur verið óskað eftir því að bæjarfélagið ljúki gatnagerð Höfðasels með lagningu slitlags og fól bæjarráð sviðsstjóra tækni - og umhverfissviðs að leggja fyrir ráðið kostnaðaráætlun vegna þess verks .